Vrou vas oor polisieman se moord(Foto: SA Polisie) Nonkululeko Ngwabe (44) het vlugtig in die Port Shepstone-landdroshof in KwaZulu-Natal verskyn in verband met haar beweerde rol in die moord op ŉ polisiebeampte. Ao Thulani Ngwabe (51), van die eenheid vir gesinsgeweld, kinderbeskerming en seksuele oortredings, was in Margate gestasioneer. Sy liggaam is op 3 November vanjaar op die spoorlyn naby Port Shepstone se strand gevind. Hy het verskeie meswonde opgedoen. Kapt. Simphiwe Mhlongo, woordvoerder van die direktoraat vir prioriteitsmisdaadondersoeke (die Valke), het gesê ŉ ondersoek het gelei tot die inhegtenisneming van Thulani se vrou, Nonkululeko. Sy is Dinsdag in hegtenis geneem. Sy moet op 19 Desember weer in die hof verskyn. “Nog inhegtenisnemings kan moontlik volg,” het Mhlongo bygevoeg.